Ανατροπή και εντάσεις στη δίκη για τη δολοφονία και απαγωγή του Μάριου Παπαγεωργίου.

0 SHARES Share

Την Πέμπτη 15 Νοεμβρίου εμφανίστηκε στο Μικτό Εφετείο Αθηνών βασικός μάρτυρας στην υπόθεση για τον οποίο είχε διαταχθεί η βίαιη προσαγωγή του.

Ο συγκεκριμένος μάρτυρας δεν ήταν σε θέση να απαντήσει τόσο σε καίριες ερωτήσεις της πολιτικής αγωγής όσο και της Έδρας, υποστηρίζοντας πως δεν γνωρίζει καλά τον βασικό κατηγορούμενο και πως δεν θυμόταν τι είχε συμβεί σε συγκεκριμένες στιγμές που φέρεται να είχε εμπλοκή στην υπόθεση.

Όταν ρωτήθηκε πόση απόσταση διήνυσε μέχρι τη Θήβα οδηγώντας το επίμαχο κόκκινο φορτηγάκι με το οποίο φέρεται να μεταφέρθηκε από συνεργάτες του εγκέφαλου η σορός του άτυχου νέου, απάντησε τετρακόσια χιλιόμετρα. Η απάντηση αυτή προκάλεσε την αντίδραση δικαστή που του είπε πως πρόκειται για μια απόσταση ογδόντα χιλιομέτρων και πως θα πρέπει να πει την αλήθεια.

Ο δικηγόρος του μάρτυρα που βρισκόταν στην αίθουσα προσπάθησε να μιλήσει αλλά του αφαιρέθηκε ο λόγος όταν αντέδρασε η πολιτική αγωγή, λέγοντας:

“Ποιος είναι ο κύριος και γιατί μάρτυρας εμφανίζεται στο δικαστήριο με τον δικηγόρο του;”

Τόσο η πολιτική αγωγή όσο και η Έδρα απηύθυναν ερωτήσεις στον μάρτυρα σχετικά με τα κλειδιά και τη χρήση του επίμαχου BMW αυτοκινήτου το οποίο φέρεται να χρησιμοποίησαν ο εγκέφαλος και οι συνεργοί του τη νύχτα της δολοφονίας του Μάριου. Εκείνος έπεσε σε αντιφάσεις και επέμενε πως δεν θυμόταν τι είχε συμβεί.

Όταν όμως ρωτήθηκε από τον βασικό κατηγορούμενο αν βρήκαν τα κλειδιά του επίμαχου αυτοκινήτου που τα έψαχναν για να αλλάξουν τα δέρματα των καθισμάτων μέσα σε αυτό, απάντησε θετικά. Σε άλλη ερώτηση του κατηγορούμενου αν συναντήθηκαν μόνο δύο φορές γιατί θα τον βοηθούσε να βρει δουλειά, απάντησε πάλι θετικά.

Η στάση του εξόργισε τους δικαστές που τόνισαν πως τον καθοδηγεί ο κατηγορούμενος και θυμάται να απαντήσει στις δικές του ερωτήσεις, αλλά όχι στις ερωτήσεις της Έδρας.

Για το λόγο αυτό διέταξαν να κρατηθεί για το αδίκημα της ψευδορκίας και οι αστυνομικοί του πέρασαν χειροπέδες.

Η σύζυγος του που βρισκόταν στην αίθουσα άρχισε να φωνάζει πως ο μάρτυρας πάσχει από διπολική διαταραχή και γι αυτό δεν θυμάται να απαντήσει. Τότε η ταλαιπωρημένη μητέρα του Μάριου ξέσπασε και της είπε κλαίγοντας:

«Ντροπή σου! Εσύ δεν έχεις παιδιά; Που είναι ο γιος μου;».

Για να αποφευχθεί περαιτέρω ένταση στο ακροατήριο το δικαστήριο ζήτησε η σύζυγος του μάρτυρα να βγει την αίθουσα.

Μετά από μικρή διακοπή η Έδρα αποφάσισε τη σύλληψη του με την κατηγορία της ψευδορκίας και τον παρέπεμψε στον Εισαγγελέα που αποφάσισε την παραπομπή του σε τακτική δικάσιμο.

Η πολιτική αγωγή ζήτησε τα πρακτικά να διαβιβαστούν στην Εισαγγελία Πρωτοδικών για να διερευνηθεί η περαιτέρω εμπλοκή του στην υπόθεση.

Η Βαρβάρα Θεοδωράκη με δάκρυα στα μάτια, δήλωσε μετά τις εξελίξεις:

“Ευχαριστώ τη Δικαιοσύνη γιατί είμαι σίγουρη πως θα βοηθήσει να μπει ένα τέλος στο δράμα μου. Ο μάρτυρας που κατηγορείται για ψευδορκία είναι πατέρας και ο ίδιος. Έχει δυο παιδιά. Ας το σκεφθεί και ας μου πει που πέταξε το παιδάκι μου, να πάω να πάρω τα κοκαλάκια του με τα ίδια μου τα χέρια…”

Η δίκη θα συνεχιστεί την Τετάρτη 21 Νοεμβρίου με τις καταθέσεις των δύο γιων του βασικού κατηγορούμενου για τους οποίους έχει διαταχθεί η βίαιη προσαγωγή τους. Οι ίδιοι δεν παρουσιάστηκαν στο δικαστήριο επικαλούμενοι ο ένας ασθένεια και ο άλλος φόβους για την ασφάλεια του.

Δείτε καρέ- καρέ τις εξελίξεις γύρω από την πολύκροτη υπόθεση εδώ.